72 वर्षीय रतन टाटा भारतीय इंडस्ट्री के कोहिनूर हैं। उनकी ख्याति बैलेंसशीटों और विलय-अधिग्रहण की कहानियों से आगे जाती है। उनकी लोकप्रियता फोर्ब्स या फार्च्यून लिस्ट की मोहताज नहीं, यह इस बात से जाहिर है कि उन्होंने एक बार फिर मुकेश अंबानी को पीछे छोड़ते हुए नंबर एक का खिताब हासिल किया। पिछली बार भी हिन्दुस्तान के पाठकों ने उन्हें इंडस्ट्री का अपना हीरो नंबर वन चुना था। इसकी एक वजह यह हो सकती है कि ताज मुंबई पर हुए हमले के बाद उनका एक बेहद संयत और जुझारू चेहरा देश और दुनिया ने देखा है। उनकी एक छवि देश के आम आदमी के लिए नैनो जैसी किफायती और आधुनिक कार देने वाले राष्ट्रनायक उद्योगपति वाली भी है। गौरतलब है कि उन्हें अपने निकटतम प्रतियोगी मुकेश अंबानी (11.13) के मुकाबले लगभग चार गुना वोट (49.14) प्रतिशत मिले हैं। पिछले साल फोर्ब्स पत्रिका ने उन्हें भारत के सबसे सम्मानित बिजनेसमैन करार दिया था। इस सर्वेक्षण में नंबर दो पर रहने वाले बिजनेसमैन मुकेश अंबानी भी कई मायनों में विलक्षण हैं। हाल में उन्हें भारत के सबसे पावरफुल औद्योगिक हस्ती का खिताब दिया गया था। वे कई वर्षों से दुनिया के शीर्ष अरबपतियों की गिनती में शुमार किए जा रहे हैं। इसी तरह संकटग्रस्त सत्यम कंप्यूटर्स के अधिग्रहण के बाद मीडिया की सुर्खियों पर छाने वाले आनंद महिंद्रा को पाठकों के लगभग पांच प्रतिशत मत मिले हैं। आईसीआईसीआई समूह की चंदा कोचर को हिन्दुस्तान के लगभग 4 फीसदी पाठकों ने वर्ष 2009 के लिए बिजनेसजगत का हीरो माना है।